# 6. melléklet a 428/2016. (XII. 15.) Korm. rendelethez

**(szöveges rész)**

**A központi költségvetésből folyósított támogatás mértékének megállapításához szükséges**

**adatszolgáltatás (művészeti évadbeszámoló) színház, balett-együttes és táncegyüttes részére**

**Budapest Bábszínház Nonprofit Kft.**

**2016-2017. évad**

**I. Szöveges évadértékelés**

**a) Társulati művészeti-szakmai közösségépítő tevékenység bemutatása**

**1. Az évadra kitűzött ez irányú célok és azok megvalósulása, e vonatkozásban különösen a továbbképzés, workshop, tanulmányutak szervezése, vendégművészek – rendezők, tervezők – meghívásának ismertetése**

A Budapest Bábszínház a gyermek- és ifjúsági korosztály színházra szoktatását és nevelését tartja alapfeladatának. Fontos munkája továbbá a bábműfaj hagyományainak megtartása mellett e művészeti ág új útjainak kikísérletezése és bemutatása.

A színház társulata különösen erős zenei téren, így ezt az adottságot tudatosan fejlesztettük, fejlesztjük és használtuk, használjuk az új bemutatókban. Az együtt zenélés nemcsak a művészi fejlődés, de a közösségépítés szempontjából is fontosnak és hasznosnak bizonyult, így az idei évadban is folytatódott művészeink továbbképzése Urbán Orsolya énektanár vezetésével.

Társulatunk életében mindig inspiráló, ha nem bábos vendégművészekkel dolgozhatunk együtt. A prózai színházi és zenész kollégák másféle szemlélete segít, hogy újra és újra friss szemmel tekinthessünk a bábművészetre. A Gingalló című előadásban Szalóki Ágival, A csillagszemű juhászban Némedi Árpáddal dolgoztunk együtt vendégművészként. Bemutatóinkban az idei évadtól társulatunkhoz szerződő egyetemi hallgató – Pájer Alma Virág – is bemutatkozhatott. Jelenléte jó energiákat, igazi vérfrissítést hozott a társulatba.

Új előadást rendezett az évadban társulatunk két fiatal tehetsége, Ellinger Edina és Hoffer Károly. További bemutatóink rendezői és tervezői munkájára nagyrészt vendégművészeket kértünk fel.

Rendezők: Alföldi Róbert, Kuthy Ágnes, Markó Róbert

Tervezők: Michac Gábor, Zöldy Z. Gergely, Cziegler Balázs

Zeneszerzők: Zságer-Varga Ákos, Pirisi László, Bella Máté, Szalóki Ági

A bábszínház összművészeti jellegéből adódóan a bábosok gyakran más művészeti ágakban is kipróbálják magukat. Színészeink sokoldalúságát bizonyítja, hogy az idei évadban többen is sikerrel kirándultak „a színpad másik oldalára”. A színész Ellinger Edina rendezőként, Hoffer Károly rendezőként és tervezőként is bizonyította tehetségét.

2015 októberében Mozgató névvel indult el a Budapest Bábszínház színház-pedagógiai programja. A drámapedagógia és színházpedagógia lehetőségeinek vizsgálata és beépítése a társulat életébe a színház kiemelt művészeti céljai között szerepelt. Ennek érdekében a színház állandó színházpedagógust alkalmazott Végvári Viktória személyében és külön drámatermet alakítottunk ki, amely alkalmas a foglalkozások tartására. Színházpedagógiai programunk ebben az évadban is új foglalkozásokkal gazdagodott (Gengszter nagyi, A Csomótündér) a társulat tagjai pedig továbbképzésen is részt vettek az InSite Dráma szakembereinek közreműködésével. Ugyancsak ennek a területnek az erősítését szolgálta, színházunk néhány tagjának Bergeni tanulmányútja, szintén az InSite Dráma szervezésében.

**2. társulati tagok egyéb, a szervezet működéséhez közvetlenül nem kapcsolódó** **művészi tevékenységének bemutatása, ennek keretében különösen a vendégszereplések más előadó-művészeti szervezet produkciójában, filmben, rádióban**

A Budapest Bábszínház kiemelt figyelmet fordít arra, hogy művészei máshol is szerezhessenek tapasztalatokat, új inspirációkat, ezzel is újabb és újabb lökést adva szakmai fejlődésüknek, amely a bábszínházi munkáikban kamatozik tovább. Ugyanilyen impulzus lehet egy-egy vendégművész meghívása a bábszínházi produkciókba.

A 2016/17-es évadban is igyekeztünk alkalmat adni művészeinknek a vendégszereplésre és vendégeket hívni, természetesen elsődleges szempontként szem előtt tartva a Budapest Bábszínház játékrendjét, műsorszervezését.

Tapasztalat és marketing- szempontból is hasznos és sikeres volt a Magyar Nemzeti Galériával való együttműködésünk:

A nagysikerű Textúra előadássorozat nyomán - ahol képzőművészet, kortárs szépirodalom és színház találkozik - a Szépművészeti Múzeum - Magyar Nemzeti Galéria 2017 tavaszán hiánypótló jelleggel indította útjára összművészeti sorozatának gyerekverziójátMini Textúracímmel.

A Mini Textúra 2017 a Szépművészeti Múzeum - Magyar Nemzeti Galéria, a Budapest Bábszínház, valamint a Pozsonyi Pagony kiadó együttműködésében jött létre.

Az alapkoncepció hasonló volt a felnőtt előadássorozathoz, adaptálva a kisiskolás közönségre: népszerű kortárs meseírók írtak négy történetet, amelyeket a Galéria gyűjteményében található négy műtárgy inspirált. A Mini Textúra célja, hogy a bábszínházi formanyelv segítségével a négy mesében feltárja a festményekben rejlő történeteket, a gyerekekkel megszerettessék a képzőművészeti alkotásokat, utat mutatva azok értelmezéséhez, egyúttal megkedveltessék velük a múzeumba járást is.

A négy mesében a Budapest Bábszínház művészei játszottak: Beratin Gábor, Pethő Gergő, Tatai Zsolt, Karádi Borbála, Blasek Gyöngyi, Spiegl Anna, Teszárek Csaba, Kemény István, Hannus Zoltán, Pallai Mara, Szolár Tibor, Ács Norbert, Kovács Judit, Kovács Katalin. A program rendezőkonzultánsa Ellinger Edina színész, rendező, dramaturgja Gimesi Dóra volt.

 A porogrammal párhuzamosan, a Mini Textúra kiállítóterében az elmúlt tizenöt év legfontosabb bábtervezőinek (Bagossy Levente, Boráros Szilárd, Fekete Dóra, Grosschmid Erik, Hoffer Károly és Jaroslav Milfajt) Budapest Bábszínházi munkáiból láthattak installációkat.

A társulat tagjai egyénileg az alábbi külsős feladatoknak tettek eleget.

Színészként

Vígszínház – *Óz, a csodák csodája* – több művészünk is

Vígszínház – *Istenítélet* – társulatunk új tagja

Kerekasztal Színházi Nevelési Központ – több produkció – társulatunk új tagja

Radnóti Miklós Színház – *A párnaember* – több művészünk is

Stúdió K. – *Rettentő görög vitéz*

Színház- és Filmművészeti Egyetem – több vizsgaprodukcióban több művészünk is

Győri Vaskakas Bábszínház – *Pinokkió* című előadás Dzsepettó szerepében

Íróként

A Budapest Bábszínház dramaturgjának rendszeresen jelennek meg prózái, színpadi átiratai, darabjai, amelyek közül több is bemutatásra került különböző színházakban. Egy színészünk pedig rendszeresen vállal dramaturgiai feladatokat vidéki bábszínházak produkcióiban.

Színház- és Filmművészeti Egyetem

A társulat több tagja is rendszeresen oktat az egyetem bábszínész és bábrendező osztályaiban. Az ősszel induló új osztályt is Budapest Bábszínház művészei indítják, akik most tavasszal részt vettek a felvételiztetés folyamatában is.

Egyéb

Harmadik Figyelmeztetés színészzenekar egyik tagja a Bábszínház művésze. Társulatunk több tagja is rendszeresen részt vesz hazánkban forgatott külföldi filmekben, több művészünk is szerepet kapott napi sorozatokban, egyik művészünk szerepelt az Oscar-díjas „Mindenki” című rövidfilmben is, és színészeink közül többet is rendszeresen foglalkoztatnak szinkronszínészként is.

**3. a társulat foglalkoztatottsága, munkamegosztása, ennek keretében különösen művészi vagy művészeti munkakörben foglalkoztatottak által teljesített produkciók, a társulat leterheltsége, szabad kapacitása tekintetében**

Színházunk két játszási helyén (Színházterem, Stúdiószínpad) az elmúlt évadban összesen 22 darab szerepelt a repertoáron. A Színházteremben 12 különböző előadást játszottunk rendszeresen, a Játszó-tér elnevezésű / továbbiakban Stúdiószínpad / kamaratermünkben pedig 10-et. Összesen 6 bemutatót tartottunk ebben az évadban. Az eleve gazdag repertoár a bemutatókkal tovább bővült és produkcióink nagy részét rendszeresen, egész évadban játszottuk, több mint 400 előadást tartottunk. Ennek eredményeképpen a társulat tagjainak foglalkoztatottsága kiemelkedő. Legtöbb színészünk a repertoár felében érintett és többen is közel 150 előadást játszanak évadonként, miközben az új produkciókban próbálnak, valamint részt vesznek a kísérőprogramokon, fesztiválokon, turnékon.

Ez a kiemelkedően széles repertoár, a színészek foglalkoztatottsága, a Bábszínház iránti egyre növekvő hazai és nemzetközi érdeklődés komoly egyeztetési és műsorszervezési munkát igényel.

**b) hazai és nemzetközi szakmai és művészeti kapcsolatépítési és együttműködési gyakorlat bemutatása**

**1. Együttműködések, projektek bemutatása, ennek keretében különösen időbeli hatályuk, tartalmi-tematikai összefoglalásuk, a hosszú távú együttműködés esetén a már megvalósult, a lekötött programok, továbbá a jövőbeli programütemezés bemutatása**

**Hazai együttműködések:**

 Hagyományosan a *Színházak éjszakája* az egyik legjelentősebb együttműködési programunk a többi budapesti színházzal. Mi főként a gyermek és ifjúsági korosztályt céloztuk a szeptember 17-i nyílt napon. Az előcsarnokban és a színház többi helyiségében a nézők bevonásával látványos, játékos, interaktív foglalkozások zajlottak. A legnépszerűbb programunk a Te mesédet játsszuk címet kapta, a résztvevő gyerekek történeteit különböző bábtechnikával elevenítették meg a színészek. Hagyományosan nagy az érdeklődés az árnyjáték iránt, és különösen jól sikerült A csillagszemű juhász díszletében tartott színpadtechnikai bemutató. A közönség karszalaggal látogatta az előadásokat, fontosnak tartjuk, hogy egy néző több színházba is eljusson, és lehetőség szerint megismerje a szezonban nyújtott kínálatot, bérleteket, tervezett bemutatók időpontját.

A *Mini Textúra* sorozat a Nemzeti Galéria, a Budapest Bábszínház és a Pagony Könyvkiadó együttműködési programja volt idén márciusban. Az alapkoncepció hasonló a felnőtt Textúrához. Népszerű kortárs meseírók (Berg Judit, Kertész Erzsi, Dániel András, Jeli Viktória és Tasnádi István) írtak négy történetet, amelyeket a Galéria gyűjteményében található négy műtárgy inspirált. A Mini Textúrában közreműködő Pagony Kiadó szerzőinek szövegei és azok bábos adaptációi színes összhangot alkottak a képzőművészeti alkotásokkal, kibontották, gazdagították a jelentését, és egyben megkönnyítették a kisiskoláskorosztály számára a befogadás élményét. A történetek a múzeum egyik különálló - időszaki kiállítások rendezésére alkalmas - teremsorában elevenedtek meg négy fiatal bábrendező (Bercsényi Péter, Szenteczki Zita, Szilágyi Bálint és Varsányi Péter) elővezetésében a Budapest Bábszínház társulatának és meghívott bábművészek prezentálásában. A négy jelenet egyidőben zajlott, a gyerekközönség egy játékos térkép és faladatlap alapján vonult át egyik helyszínről a másikra.

A 4 darabból álló előadássorozatot mini bábkiállítás is kísérte a színház korábbi előadásainak bábjaiból. Mindig nagy hangsúlyt fektetünk arra, hogy az előadásainkban szereplő bábok és tárgyak képzőművészeti szempontból is újszerűek, izgalmasak, változatosak legyenek. Amellett, hogy megőrizzük és tovább visszük a tradicionális képzőművészeti elemeket, mozgatási technikákat, állandó törekvésünk, hogy a műfaj vizuálisan is megújuljon, reflektáljon az újabb, modernebb bábszínházi irányzatokra.

Hagyományosan szoros a kapcsolatunk a hazai művészeti egyetemekkel. Vezető színészeink és kollégáink oktattak a Színház- és Filmművészeti Egyetem végzős bábszínész-bábrendező osztályban. A bábszínész, dramaturg, bábrendező és rendező- asszisztens szakos hallgatók bemutatkozási lehetőséget kaptak a színház új bemutatóiban. Mivel a Budapest Bábszínház fontosnak tartja a társulat folyamatos frissítését és a hallgatók is valós színházi szakmai gyakorlatra tehetnek itt szert, mindkét intézmény számára előnyös az együttműködés. A Képzőművészeti Egyetem látványtervező szakos hallgatói műhelylátogatáson vettek részt. A diákok friss látásmódú, egyedi technikájú, eredeti látványvilágú báb- és díszlettervei inspirálóan hatottak a művészekre. A diplomamunkákat ki is állították a Képzőművészeti Egyetem Barcsay termében.

A Művészetek Palotájával és a Nemzeti Filharmonikusokkal közösen idén is megtartottuk a hagyományos karácsonyi fellépésünket a MÜPÁ-ban. A Diótörő nagyzenekari kísérettel mindig igazi különlegesség, ünnepi ajándék a komolyzene kedvelőinek és a bábszínház rajongóinak egyaránt.

A Koós Iván Galéria pénztári nyitvatartási időben ingyenesen látogatható egész évadban. *A Csillagszemű juhász* színrevitele kapcsán népmesei ihletésű előadások bábjait láthatta a közönség. Az évad második felében bemutatott Gingalló előadásunk a berettyóújfalui Igazgyöngy Alapítvány és Alapfokú Művészeti Intézmény tanulóinak színes, fantáziadús rajzainak felhasználásával készült. Az előadáshoz kapcsolódóan gyerekrajz kiállítást rendeztünk, amit Szalay-Bobrovniczky Alexandra főpolgármester helyettesasszony nyitott meg.

Bródy Vera, a Budapest Bábszínház báb- és díszlettervezőjének az Országos Széchenyi Könyvtárban tartott könyvbemutatójához is aktív segítséget nyújtottunk.

Folyamatos kapcsolatban állunk a különböző nemzetközi színházi szervezetek magyarországi tagozataival: UNIMA, ITI, Interplay, valamint a hazai szakmai fórumokkal: Színházművészeti Szövetség, Magyar Színházi Társaság, Magyar Teátrumi Társaság, Előadóművészeti Szövetség, Bábművészek Szövetsége, Bábjátékos Egyesület stb. Az általuk szervezett fesztiválokon, rendezvényeken megjelentünk. Aktívan részt vettünk az ASSITEJ Nemzetközi Gyerekszínházi Szövetség programjaiban, március 20-án megünnepeltük a Gyerekszínházi Világnapot, és kiemelt célkitűzésünk, hogy minden magyar gyerek évente legalább egyszer eljusson a színházba.

A fogyatékkal élők egyedi szükségleteit igyekeztünk figyelembe venni, és az előadások látogatását lehetőség szerint akadálymentesíteni. A Vakok és Gyengén Látók Intézetéből hozzánk érkezőknek az előadás szünetében lehetőségük volt a bábok közelebbi megismerésére, megtapintására, a honlapunkat a fogyatékkal élők igényei szerint alakítottuk át. Gyakran fogadtunk mozgáskorlátozott gyerekek csoportokat. A halláskárosultak részére indukciós hurkot, igény szerint jeltolmácsot biztosítottunk.

**Nemzetközi Együttműködések:**

Nemzetközi kapcsolataink célcsoportjai között kiemelt helyet foglalnak el a környező országok magyarlakta települései, elsősorban hozzájuk szeretnénk eljuttatni az előadásainkat. Ennek érdekében kapcsolatba léptünk a pozsonyi, kassai, ungvári és eszéki magyar képviseletekkel. 2016. szeptember 18-19-én Eszéken vendégszerepeltünk a *Lúdas Matyi* előadással. A Magyar Hét rendezvénysorozat keretében került sor a vendégjátékra, Dr. Blasio Antonio főkonzul mondott nyitó beszédet, és köszöntötte a magyar anyanyelvű gyerekeket. A Virvar Fesztivál meghívására eljutottunk a kassai magyar gyerekekhez is a *Tíz emelet boldogság* című előadásunkkal.

A Külgazdasági és Külügyminisztérium Kulturális Diplomáciai Főosztályának vezetőjével, Vízi Lászlóval és kollégáival egyeztettük a nemzetközi kapcsolataink kibővítésére összeállított programunkat. A Koppenhágai Magyar Nagykövetség kulturális ügyekért felelős konzulja és Pirityi Katalin segítségével a Semmi című előadásunkkal megpályáztuk az Európa Kulturális Fővárosa címet elnyert Aarhus 2017 projekt színházi programját, a versenybe nem kerültünk be, de nagy az érdeklődés a dán regény bábszínpadi adaptációja iránt. Keressük a forrásokat, hogy tudnánk Koppenhágában bemutatni az előadást.

Tárgyalásokat folytattunk Őry Csaba vietnámi magyar nagykövettel egy esetleges csereprogramról, a Vietnámi Vízi Bábszínház budapesti szerepléséről, és egy magyar bábdarab Hanoiba utaztatásáról. Buslig Szonja, a Pekingi Magyar Kulturális Intézet igazgatója a Kodály Év rendezvénysorozat keretében meghívta a Háry János előadásunkat Kínába. A turnéra 2018 tavaszán kerül majd sor. Kapcsolatba léptünk a Cultur Elle Közhasznú Alapítvány közvetítésével a Magdeburgi Bábszínházzal a Varázsfuvola és A Hétfejű Tündér bemutatkozásáról a Magdeburgi Magyar Napok alkalmával várhatóan 2018 szeptemberében.

Szoros kapcsolatban állunk a fővárosban működő külföldi kulturális intézetekkel (Goethe, British Council, Cervantes, Osztrák Kultúra stb.), és figyelemmel kísérjük az általuk szervezett kulturális programokat, együttműködési lehetőségeket. A külföldön lévő magyar intézeteket és a Balassi Intézet munkatársait évente tájékoztatjuk az új bemutatóinkról, vendégjátékainkról.

A Budapesti Metropolitan Egyetem design szakos külföldi hallgatói Tóth Andrej szaktanár kíséretében meglátogatták a bábműhelyeket, és néhány produkció megtekintése után szemináriumi dolgozat keretében plakátot és promóciós anyagot terveztek a bábszínház tematikájában.

**Külföldi vendégjátékok a Bábszínházban:**

A kassai bábszínház a *Szarvastestvér* című népmesével vendégszerepelt nálunk. A Boráros Szilárd tervei alapján Badin Ádám rendezte előadás népies hangulata maradandó élményt nyújtott a budapesti közönségnek.

Április 19-én az ősi szanszkrit eposzt igazán értő tolmácsolásban, a Ranachandran Pulavar - Tholpavakoothu Puppet Center vendégjátékában láthatta a budapesti közönség. Az eposz a cselekményen keresztül az emberi létezés erkölcsi tanításait vizsgáló szimbolikus-allegorikus, spirituális utazás.

Az évad utolsó előadásaként A chicagoi Trap Door Theatre társulata Matei Vișniec A kommunizmus története elmebetegeknek című abszurdját mutatta be Balázs Zoltán rendezésében június 8-án. A Trap Door Theatre vezetője, Beata Pilch legfőbb küldetésének a kortárs európai művek bemutatását tartja. Színházára a tradíciók és a modern eszközök ötvözése jellemző, amellyel a mai modern társadalomban megjelenő abszurditást fejezi ki. Az angol nyelvű előadást magyar felirattal látta a közönség.

**2. Meghívott művészek vagy előadások, illetve csereelőadások és vendégszereplések felsorolása, rövid bemutatása**

Idén is több vendégművész vett részt régi, illetve új produkcióinkban. Indokolja ezt a viszonylag alacsony létszámú társulat, valamint az a szándék, hogy ez az együttjátszás inspirálólag hasson mindkét félre. Ezek a művészi találkozások szellemi felfrissülést jelentenek a társulatunknak, és a bábszínházi megoldások, a bábos színészi eszköztár megismerése gazdag és hasznos tapasztalat a vendégművész számára, amelyet később kamatoztatva színházunk művészi értékét növeli.

A Budapest Bábszínház társulata főként színészekből áll, viszont nincs munkaviszonyban lévő rendezőnk és tervezőnk, így – jellemzően – vendégművészeink főként ezen színházi szakmák művelőiből kerülnek ki. A 2016/17-es évadban Markó Róbert (*A csillagszemű juhász*), Alföldi Róbert (*A képzelt beteg*), Kuthy Ágnes (*Holle anyó*), rendezett nálunk egy-egy darabot. Az évad tervezői Cziegler Balázs, Michac Gábor és Zöldy Z Gergely voltak.

Ebben az évadban Pirisi Lászlóval, Zságer Varga Ákossal, Szalóki Ágival és társaival, valamint Bella Mátéval zeneszerzőként kötöttünk szerződést egy-egy előadásra, Wagner Puskás Péter és Némedi Árpád pedig zenei közreműködőként voltak jelen színházunkban.

A Budapest Bábszínház minden évadban igyekszik egy-egy vendégművészt is hívni. Ebben az évadban Barna Zsombor egyetemi hallgató *A képzelt beteg*-ben vendégeskedett és Szalóki Ági játszotta a *Gingalló* című előadás főszerepét, amely az ő dalaira épült.

A széles repertoár és a saját előadásaink iránti fokozott nézői igény miatt kevés lehetőségünk van más előadásokat hívni, de alkalmanként igyekszünk új színt vinni a Bábszínház kínálatába egy-egy vendégelőadás meghívásával.

Az elmúlt évadban a kassai bábszínház *Szarvastestvér* című előadását, Ramachandran Pulavar Tholpavakoothu Puppet Center *Ramajana* árnyjátékát és a chicagói Trap Door Theatre *A kommunizmus története elmebetegeknek* című produkcióját láttuk vendégül.

Hagyományápoló tevékenységünknek számít az idén nyolcadik alkalommal megtartott BÁBU Fesztivál, mely keretén belül 5 hazai vendégszereplés valósult meg a Budapest Bábszínházban:

* *Égigérő mesefa első virága – Medve ének* (kecskeméti Ciróka Bábszínház)
* *Az égigérő fa* (szombathelyi Mesebolt Bábszínház)
* *A mindentlátó királylány* (zalaegerszegi Griff Bábszínház)
* *Szerencsés János* (debreceni Vojtina Bábszínház)
* *A háromágú tölgyfa tündére* (Fabók Mancsi Bábszínháza)

A feszített játékrendünk miatt sajnos kevés meghívásnak tudunk eleget tenni, de minden évadban igyekszünk eljutni néhány helyre.

A 2016-17-es szezonban az alábbi belföldi vendégszerepléseink voltak:

* *Hoppá-hoppá! (Magyarországi Bábszínházak XIII. Találkozója, Kecskemét)*
* *Diótörő (Művészetek Palotája) – 4 előadás*
* *Hoppá-hoppá! (tatabányai Jászai Mari Színház, Népház) – 8 előadás*
* *Gengszter nagyi (V. Pécsi Családi Fesztivál)*

A 2016-17-es szezonban az alábbi külföldi vendégszerepléseink voltak:

* *Lúdas Matyi (Magyar Hét rendezvénysorozat, Eszék)*
* *A Hétfejű Tündér (A Guata kalapja alatt fesztivál, Moldova)*
* *Tíz emelet boldogság (Virvar Fesztivál, Kassa)*

**3. Fesztiválokon való részvétel**

A Magyarországi Bábszínházak 13. fesztiválján a Hoppá-Hoppá előadással vettünk részt Kecskeméten október 16-án, és egy kis jelenettel szerepeltük a Ciróka Bábszínház 30. születésnapi köszöntő műsorában is.

Évről évre visszatérő vendégei vagyunk a Pécsi Családi Színházi Fesztiválnak. Az idén ötödik alkalommal megrendezett eseményen a Gengszter nagyi című bábjátékkal szerepeltünk 2017. május 29-én. A POSZT Juniorként is emlegetett rendezvényen budapesti, vidéki és határon túli produkciókat láthatott a közönség, amelyek a családok közös kikapcsolódását célozták meg, és minden korosztály talált kedvérevalót, a legkisebbektől a tinédzserekig.

2016. szeptember 18-19-én Eszéken vendégszerepeltünk a *Lúdas Matyi* előadással. A Magyar Hét rendezvénysorozat keretében került sor a vendégjátékra. Nagyon meleg fogadtatásban részesült az előadás, a gyerekeket kísérő pedagógusok elmondása szerint ritkán nyílik alkalom a magyar anyanyelvű gyerekek igényes szórakoztatására, anyanyelvi nevelésére. Reményeink szerint a jövőben nemcsak a felnőtteknek, hanem az óvodás és iskolás korosztálynak is szerveznek kulturális programokat a Magyar Hét rendezői.

Magyarországi színházak közül elsőként kaptunk meghívást Moldovába, a 9. *Guguta kalapja alatt* elnevezésű Nemzetközi Bábfesztiválra. Lázár Ervin *A Hétfejű Tündér* című meséjével 2017. május 26-án léptünk fel Kisinyovban. A fesztivál zsűri dramaturgi és rendezői díjjal jutalmazta a produkciót.

A kassai Virvar Fesztiválon a *Tíz emelet boldogság*gal léptünk fel a Kassai Thália Színház színpadán 2017. június 2-án. Szlovén, lengyel, osztrák, cseh és ukrán előadások mellett a magyar előadás is nagy sikerrel szerepelt. 7 fős gyerek zsűri véleményezte a darabokat.

**4. Fesztiválszervezés, ennek keretében különösen a cél, valamint a célközönség meghatározása, az esemény hasznosulása kulturális, gazdasági és egyéb releváns szempontok alapján**

8. BÁBU Fesztivál költsége: 1.011 eFt

Nézőszám (a bemutató óta): 1.063 fő

Nettó bevétel: 956 eFt

Március 20 és 24. között került megrendezésre a 8. BÁBU Fesztivál. Mivel a Budapest Bábszínház jelentős színház-pedagógiai műhely is, első nap a szakmai résztvevők, és a drámapedagógusok részére állítottunk össze egy tartalmas továbbképzést. A drámapedagógiai szakmai nap alkalmat adott a tapasztalatcserére, valamint a többi bábszínházban készült részvételi színházi előadások tematikájának és kivitelezésének megvitatására. A prezentációk mellett a szakmai napra érkezők aktív részesei lehettek a Budapest Bábszínház A csomótündér című előadásának és az azt követő feldolgozó foglalkozásnak a válás hatása a gyerekekre a családban témájában. Érdekes volt a felnőttek reakcióit, prioritásait összevetni a gyerekközönség elsődleges kommentjeivel és szempontjaival.

A fesztivál időpontja hagyományosan a *Bábszínházi Világnaphoz*, március 21-hez kapcsolódik. A Budapest Bábszínház kezdeményezésére a határon inneni és túli magyar nyelvű bábszínházak ezúttal is látványos szabadtéri programokkal köszöntötték ezt napot. Az ünnep keretében a hagyományokhoz híven a Budapest Bábszínház művészei különleges, egyszeri és megismételhetetlen, váratlan produkciókra készültek a legszokatlanabb helyszíneken, az Operában, egy járatos BKK hajón a Dunán, vagy egy sörözőben találkozhattunk maszkos, bábos, énekes fellépőkkel. Az eseménysorozat fővédnöki tisztét idén is vállalta dr. Áder János köztársasági elnök, a fővárosi programok védnöke Tarlós István főpolgármester volt.

A *BÁBU fesztivál* egyik fő célja, hogy a kő- és független vidéki és határon túli bábszínházak izgalmas, új utakat kereső előadásai bemutatkozási lehetőséget kapjanak a fővárosban. Idén március 20. és 24. között a színház két játszóhelyén, a színházteremben és a Stúdiószínpadon hat társulat hat népmesei ihletésű előadását tűztük műsorra. Az Égigérő mesefa első virága – Medve ének vogul mondát dolgozott fel. A kecskeméti Ciróka Bábszínház művésznője, Krucsó Rita kétszer is eljátszotta a mesét, mivel a Toldi-történetet eredeti módon felelevenítő A Hős Miklós a pécsi MárkusZínház előadása betegség miatt elmaradt. A mindentlátó királylányt a zalaegerszegi Griff Bábszínház mutatta be Gimesi Dóra dramatizálásában. Az égigérő fa, a szombathelyi Mesebolt Bábszínház előadása rendezői, tervezői és színészi díjakat nyert más fesztiválokon, mi is örömmel láttuk vendégül a műsorban. Markó Róbert egyetemi hallgató a debreceni Vojtina Bábszínházban rendezte meg saját adaptációjában aSzerencsés János, avagy az ördög három aranyhajszála című népmesét. Fabók Mancsi Bábszínháza legújabb előadásával, A háromágú tölgyfa tündérével zárta a rendezvényt. Az előadások teltházakkal mentek, iskolás csoportokat és szakmai résztvevőket is fogadtunk. Mivel ez már a nyolcadik BÁBU Fesztivál, beépült a köztudatba, vannak olyan visszatérő előadók, társulatok, akiknek színvonalas produkcióit ismerik, szeretik és keresik a nézők. A bábos kollégák is feltöltődtek, eszmét, tapasztalatot cseréltek ez alatt a pár nap alatt. Kitűnő lehetőséget jelent a bemutatkozásra, megmérettetésre és tovább gondolásra mindaz, amit a vidéki társulatoktól, meghívott kollégáktól láttunk, tapasztaltunk.

**c) A repertoár-játszáshoz és a többtagozatos művészeti struktúrához kapcsolódó művészeti gyakorlat bemutatása**

**1. Az évadra kitűzött célok és azok megvalósulásának tagozatonkénti összefoglalása, ennek keretében különösen műsorpolitikai célkitűzések és azok teljesülése, valamint a repertoár bemutatása**

A Budapest Bábszínház hat bemutatót tartott. Az évad programjának összeállításánál fontos szempont volt, hogy új előadásainkkal minden megcélzott közönségréteget elérjünk.

Új bemutatóink korosztályok szerint:

Az évad bemutatói közül a Gingalló a legkisebbeknek szól, 3 éves kortól. Nagyobb óvodásoknak és kisiskolásoknak készült a Holle anyó, a kisiskolásoknak A csillagszemű juhász, a felső tagozatos iskolásoknak pedig a Gengszter nagyi. A 16 évesnél idősebb, ifjúsági korosztálynak a Halványlila gőz, illetve világirodalom fontos alapműveit feldolgozó sorozatunk részeként készült A képzelt beteg.

**Gengszter nagyi**

Bekerülési költség: 6.104 eFt

Nézőszám (a bemutató óta): 2.955 fő

Nettó bevétel: 2.778 eFt

**2016. október 2-án** a Játszó-téren mutattuk be a Gengszter nagyi című, iskolásoknak szóló előadást.

David Walliams kortárs angol író kiskamaszoknak szóló regényeiben olyan társadalmi-emberi kérdéseket, problémákat jár körül, mint a kitaszítottság, a kívülállás, a különbözőség elfogadása vagy elutasítása. A Gengszter nagyi főhősei egy unalmasnak látszó, a családja által elhanyagolt öregasszony és 11 éves unokája, az önbizalomhiánnyal küszködő Ben. A fiú rettentően unatkozik a nagyinál péntek esténként, a nagymama pedig nem találja a hangot a gyerekkorból épphogy kinőtt kamasszal. Ám egy napon Ben meglepő felfedezést tesz: a nagymamája gyémántokat rejteget egy régi kekszes dobozban. Lehet, hogy a nagyi nem is az, akinek látszik?

A Hoffer Károly által rendezett előadás érzékenyen, rengeteg humorral szól nagymama és unokája különös barátságáról, és arról, hogy bár 11 és 78 évesnek lenni sem könnyű, sosem késő elkezdeni játszani.

Az előadáshoz színházpedagógiai program is készült Pethő Gergő, Teszárek Csaba és Végvári Viktória részvételével.

**A csillagszemű juhász**

Bekerülési költség: 9.545 eFt

Nézőszám (a bemutató óta): 9.812 fő

Nettó bevétel: 9.601 eFt

**2016. október 8-án** a CAFe Budapest Kortárs Művészeti Fesztivál keretében mutattuk be a Nagyszínpadon A csillagszemű juhász című magyar népmesét.

Magyar népmesekincsünk egyik legismertebb és legnépszerűbb darabja: A csillagszemű juhász. Bár a történet első látásra talán távolinak, megfoghatatlannak tűnik a 21. század színházi nézője számára – hiszen hol találkozunk manapság juhászokkal, pláne csillagszeműekkel? –, mégis rendkívül kortárs problémát feszeget: a hatalom mibenlétét, indokait és lehetőségeit vizsgálja, mindenféle politizálás nélkül – rendkívül átélhető helyzetet teremt a Budapest Bábszínház jelen produkciójának célközönsége, a kisiskolás korosztály számára. Teszi ezt elsősorban azzal, hogy alaphelyzetéről minden gyereknek napi tapasztalata van. Ez a tapasztalt pedig a hatalomnak való megfelelés, az engedelmesség kényszere: a sok „tedd ezt, tedd azt”-ra felnőttként az érvünk sok esetben annyi csupán, hogy: „mert én azt mondtam”. Ugyanígy a mesebeli király is csupán saját hatalmi pozícióját tudja felhozni válaszul a csillagszemű juhász tulajdonképpen jogos kérdésére: miért is kellene rögtön haptákba állni, ha az uralkodó tüsszent.

**A képzelt beteg**

Bekerülési költség: 7.287 eFt

Nézőszám (a bemutató óta): 1.384 fő

Nettó bevétel: 1.775 eFt

**2016. november 19-én,** a IV. emeleti stúdiószínpadon mutattuk be a Molière darabjából készült, A képzelt beteg című, ifjúsági és felnőtt előadást.

A jómódú család hírnév, pénz, társadalmi elismerés bőséges birtokában élné megnyugtatóan kiszámított életét, ha a családfő, Argan hipochondriájával nem tenné pokollá saját és családtagjai életét. Betegsége kiszámíthatatlan, megmagyarázhatatlan, megfellebbezhetetlen, ilyeténképp a betegség gyógyítása is komplikált, kivitelezhetetlen és végeérhetetlen.

Molière minden helyzetkomikumot a legvégsőkig kiélez, sötét és éles kontúrral veszi körül ragyogó poénjait, így szinte már ijesztően abszurddá válik kacagtató komédiája. A despota apa – ahogy szinte minden darabjában – nem engedi lányát szíve szabadon választottjához, a Betegség terrorával akadályozva meg a szerelmesek beteljesülését. A híres-hírhedett gyógyítás jelenet az orvos-beteg kapcsolatnak egy feledhetetlen, máig aktuális esszenciáját adja.

Molière örök, minden kor megtalálja benne saját képmását.

**Gingalló**

Bekerülési költség: 8.044 eFt

Nézőszám (a bemutató óta): 9.387 fő

Nettó bevétel: 10.539 eFt

**2017. február 11-én** mutattuk be a népszerű énekesnő, Szalóki Ági dalaira épülő, kicsiknek szóló előadást.

Ez az előadás nagyszerű lehetőséget ad arra, hogy a minőségi zene találkozzon a gyermeki fantáziával, és egy olyan bábkoncertélményt ajándékozzon a legkisebbeknek, amelynek dalai és képei sokáig elkísérik őket a legfogékonyabb éveikben. Erre a szép feladatra Szalóki Ági csatlakozik a Budapest Bábszínház művészeihez, hogy legkedvesebb slágereit egy mesébe szőjük, és azokat sok-sok bábbal, látványos elemmel, az ő közreműködésével keltsük életre a bábszínpadon. Az előadást hároméves kortól ajánljuk mindazoknak, akik szeretnének részt venni egy olyan különleges zenei utazásban, ahol az énekesnővel együtt járhatnak be varázslatos helyszíneket, és elutazhatnak a felhőkön keresztül egészen a tenger mélyéig. (Ellinger Edina, az előadás rendezője)

egyaránt.

**Halványlila gőz**

Bekerülési költség: 4.553 eFt

Nézőszám (a bemutató óta): 4.689 fő

Nettó bevétel: 11.825 eFt

A Halványlila gőz a L’art Pour l’art Társulattal koprodukciós előadásunk, mely bemutatója **2017. február 24-én** volt.

Hogy miért volt ez az előadás már a bemutatón hatalmas siker? Hogy miért van tele a színdarab klasszikusnak ígérkező l’art por l’art-jelenettel, vetítéssel, verssel, dallal, és egyebekkel? És vajon hogyan indulhat el úgy az előadás, hogy még el sem kezdődött? És miért tarolnak a régi és új figurák ma is úthengerővel? És mi a titka a mágikus négyes varázslatos színpadi jelenlétének?

Ezekre a kérdésekre a Társulat tagjai is csak azt mondanák, hogy halványlila gőzük sincs. Persze biztos van, csak nem árulják el. A legékesebb bizonyíték erre a Halványlila gőz című előadásuk, amit elmondásuk szerint csak azok láthatnak, akik akarnak.

Elképedhetnek a kíváncsi nézők Kíváncsi Hajnalka legújabb műsorszámán, aki időutazásra invitálja az érdeklődőket. Zigóta és Margit társaságában látogatást tehetnek a fogászaton. Belekukkanthatnak a vadonatúj vetítésekbe, megtudhatják, hogyan imádják egymást egy ünneplő család tagjai, és halálra izgulhatják a rettenetes róka kalandjait.

Tájékozódhatnak a géniusz Költő alkotói fantáziájának legújabb drágaköveiről, és arról, hogy Edebede bácsi meséjébe hogyan kerülhetett bele az öntörvényű Tompika. Valamint újabb dalok, Boborján- és Besenyő család-jelenetek, francia bábeposz, és ki tudja, még hány csoda várja a nézőket.

**Holle anyó**

Bekerülési költség: 6.455 eFt

Nézőszám (a bemutató óta): 6.769 fő

Nettó bevétel: 5.918 eFt

Holle anyó nem csupán a hóesésért, de az évszakok változásáért is felel: különös öregasszony, félig tündér, félig boszorkány, aki az idők kezdete óta őrködik a természet fölött. A Grimm testvérek klasszikus meséjében először egy szorgalmas árva lány, később pedig annak lusta mostohatestvére szegődik el hozzá. Mindketten végigjárják a mesebeli másik világba vezető utat, találkoznak a Kemencével és az Almafával, hogy végül mindketten elnyerjék méltó jutalmukat vagy büntetésüket.

Az óvodás és kisiskolás gyerekeknek szóló előadás sok verssel és zenével meséli újra a jól ismert történetet. Kuthy Ágnes rendező és Hoffer Károly tervező igaz színpadi varázslatot hoztak létre két, ma már ritkábban használt klasszikus bábtechnikára építve.

Az előadást a Színházteremben mutattuk be **2017. április 21-én**, a Budapesti Tavaszi Fesztivál keretében.

**2. A tagozatok egymáshoz való kapcsolódása, a több tagozatot is érintő produkciók bemutatása, együttműködés**

Egy tagozatos repertoár színház vagyunk.

**d) közönségkapcsolati rendszer bemutatása**

**1. Közönségszervezési munka bemutatása, ennek keretében különösen az évadra meghatározott feladatok és teljesítésük, a módszerek, eszközök és eredményesség tekintetében**

Speciális színház vagyunk abból a szempontból, hogy előadásaink döntő többsége gyermek és ifjúsági korú nézőknek szól, ezért napközben, munkaidőben tartjuk az előadásainkat. „Nappali színház” vagyunk! Ezért máshogy kell gondolkodnunk a közönségszervezés tekintetében is, mert hétköznapi előadásainkat teljes óvodai csoportok és iskolai osztályok látogatják. Szervezésünk évek óta jó kapcsolatot ápol az óvodákkal, iskolákkal. Új terület volt számunkra a felsőoktatási intézmények meghódítása, mert ebben az évadban több új darabunk is szólt érettebb korosztálynak. Sok energiát fordítottunk arra is, hogy bevonjuk a nyugdíjas korosztályt is, illetve a hátrányos helyzetben lévő gyermekeket gondozó intézményeket. Főpróbáinkra előszeretettel hívtuk az említett réteget.

Szervezőink személyesen kapcsolatot tartottak fenn a budapesti óvodák és iskolák pedagógusaival. Megtapasztaltuk a személyes, illetve személyhez kötött kommunikáció hatékonyságát. Nincs hitelesebb ajánlás, mint mikor ellátogatunk az intézménybe és egy beszélgetés keretében ismertetjük előadásainkat. Kitérünk egy-egy előadás felépítésére, látványvilágára, technikai részleteire, mondanivalójára, s zenei anyagára. Ismertetőanyagokkal és akár színházunk művészeivel karöltve tájékoztatunk a műsoron lévő és a bemutatásra kerülő darabok tartalmáról és az előadás bábos jellegéről.

Felolvasásokat is tartottunk az iskolákban és óvodákban, általunk játszott és könyvben megjelent művekből. A vidéki iskolák és óvodák megkeresése elektronikusan, postai úton és telefonon történt. Az utóbbi évekhez hasonlóan ebben az évadban is folyamatosan nőtt az internetes jegyértékesítés hatékonysága is, ami a mi esetünkben, tekintettel a speciális mivoltunkra, valódi visszaigazolása a műsorpolitikánk, műsorunk elfogadásának. Az előadásaink értékesítése három csatornán keresztül történt, jegypénztár, on-line, és közönségszervezők által.

A pénztár előtti sorbaállás csökkentése érdekében az előző évad második felében bevezettük a vonalkódos beléptetési rendszert, amely ebben az évadban is könnyítette a bejutást.

Munkánk eredményességét az évad nézettsége bizonyítja. A 2016/17-es évad átlagos látogatottsága az évadban: 102.33%

**2. karitatív tevékenyég bemutatása, ennek keretében különösen a kedvezményrendszer, együttműködések, a művészeti munkához közvetlenül nem kapcsolódó tevékenységek ismertetése**

Hagyománya van annak, hogy beteg gyermekeket segítő alapítványok részére zártkörű előadásokat biztosítunk.

A bemutató előtti napokon olyan sajátos problémákkal küzdő, hátrányos helyzetű, elsősorban peremkerületi iskolákat és nevelőotthonokat hívtunk meg a próbákra, akiknek különben anyagi és egyéb nehézséget okoz a színházba járás.

A Gingalló című új előadásunk létrehozásánál az Igazgyöngy Alapítvánnyal kerültünk szoros kapcsolatba. A jegyvásárláskor a nézőknek lehetésük van támogatni az alapítványt, hogy célkitűzéseiket zökkenőmentesen véghez tudják vinni.

**3. közösségépítő tevékenység, önkéntesek bevonása**

A legjelentősebb közösségépítő tevékenységnek a 2016. szeptember 17-én megvalósult Színházak Éjszakája bizonyult. A programszervező lehetőséget teremtett önkéntesek bevonására, akik bepillantást nyerhettek a Budapest Bábszínház kulisszái mögé, segítve ezzel a résztvevők eligazítását.

Ebben az évadban is kiváló közösségépítő tevékenységnek bizonyult a Bábszínházi Világnap, melyhez a Budapest Bábszínház kezdeményezésére már több mint 30 hazai vagy határon túli társulat, csoport csatlakozott. Együttesen, egy közösséget alkotva hívtuk fel a figyelmet a bábművészet jelentőségére, meglepő helyszíneken történő megjelenésekkel (pl.: gimnáziumi látogatások, BKV M2 metrópótló hajó, Operaház előcsarnoka).

A színház és közönség közötti kapcsolatot építette a színházi nevelési programunk is, mely színvonalas foglalkozásaival egy stabil célközönség megteremtésében is nagy szerepet játszott.

Törekvésünk a mindennapi munkában olyan munkamódszereket kialakítani, amelynek egyben közösségépítő szerepe van.

**4. az egyenlő bánásmód jegyében tett intézkedések, az előadások akadálymentesítése**

Színházunkban ebben az évadban először valósult meg több akadálymentesített előadás a gyengén látók részére. Választásunk a Gengszter nagyi és A csillagszemű juhász című előadásokra esett, mert a produkciók célközönsége 6-10, illetve 10-14 éves gyerekekből áll, és ezeknek a korosztályoknak alig van lehetőségük audionarrált programokban részt venniük.

Az akadálymentesített előadásokhoz bevezető narráció, „hangos műsorfüzet” készült. Az akadálymentesített előadásokat színpadbejárás program előzte meg. A tér, a díszlet, és a kellékek taktilis érzékelése, a szereplők hangjának auditív megismerése segíti a narrátor által később közvetített vizuális információk befogadását, kiegészítve és teljessé téve az előadás verbalitás által közvetített információit. A program nagy sikerre tett szert, így a következő évadban nagy figyelmet fogunk fordítani ennek a folytatására.

Kiemelt figyelemmel kezeljük a fogyatékkal élő látogatóinkat. Mozgáskorlátozott nézőinket rámpa és akadálymentesített mosdó várja. Hallássérült nézőink számára biztosítunk jeltolmácsot, illetve a nézőtér rendelkezik hallókészüléket felerősítő berendezéssel (indukciós hurok). Látássérültek esetében az ültetésnél tudunk kedvezni.

**e) jegyértékesítési rendszer bemutatása**

**1. marketingstratégia bemutatása,**

A jegyértékesítéshez elengedhetetlen a rendszeres és szoros kapcsolattartás és partnereink naprakész információkkal történő ellátása az előadásokat, illetve a színházunkba történő látogatás lehetőségeit illetően. Ennek érdekében szervezőink folyamatosan tartották a kapcsolatot a pedagógusokkal több kommunikációs csatornán keresztül (e-mail, telefon, személyes találkozók). Felhívták a figyelmüket az újdonságokra, vagy arra, hogy az általuk preferált időpontban milyen lehetőségek kínálkoztak.

Nagy figyelmet fordítottunk arra, hogy előadásaink időpontjai, időtartamai illeszkedjenek az iskolák és óvodák napi programjaihoz, illetve tartalmukban a tanmenethez is tudjanak kapcsolódni. A pedagógusokat és a szülőket jelentősen segítette, hogy ebben az évadban is két hónapra előre tervezhették programjaikat, mert színházunk kéthavi műsort adott ki egy adott időben. Rendszeresen egyeztettünk oktatási intézményekkel a tanítási év munkarendjével kapcsolatban, hiszen így alkalmazkodni tudtunk a szünetekhez és a tanítás nélküli munkanapokhoz.

Kis létszámú óvodás és iskolás csoportoknak tárlatvezetést, illetve műhelylátogatást tartottunk, melyek során a gyerekek megismerhették a színházi produkció elkészülésének fázisait az irodalmi mű kiválasztásától a tervek és bábok elkészítésén át a kész produkció bemutatásáig. Az előadások szünetében kulisszajárásra volt lehetőség.

A Budapest Bábszínház a 2015/16-os évadtól indította el komplex színházi nevelési programját, Mozgató néven. Ez az adott előadás előkészítésén vagy feldolgozásán kívül módot adott arra is, hogy a programon kívüli előadásokra is felkeltsük a pedagógusok érdeklődését.

**2. módszerei, eszközei,ennek keretében különösen a hálózat működtetése, területi hatókör, csatornák**

Színházunk az Interticket Kft. által fejlesztett „Tickets" jegyértékesítő programot alkalmazza. A program nemcsak a jegypénztári és a csoportos jegyértékesítést, hanem a hálózatos lehetőségek teljes körű kihasználását is támogatja. Weboldalunkon közvetlen on-line jegyvásárlásra van lehetőség. Így jegyeink minden elképzelhető jegyvásárlási felületen elérhetők, megvásárolhatók voltak az évadban. Egyéni jegyvásárlás a jegypénztáron keresztül az évad minden napján zajlott. Csoportos jegyeladás a szervezésen történt.

**3. bérletek bemutatása mutatószámokkal, ennek keretében különös tekintettel a gyermek- és ifjúsági, nyugdíjas, felnőtt, középiskolai korosztálynak hirdetett, bérleteken belüli telítettségre**

Az évadban huszonkettő féle bérletet indítottunk, ebből tizenkettőt a Színházteremben, tízet pedig a Stúdiószínpadon, gyermek és ifjúsági kategóriában. Mindegyik 3-3 előadást tartalmazott. Ebben az évadban nagy figyelmet szenteltünk a báb, mint eszköz bemutatására. A tematikánk, hogy három különböző bábtechnika legyen látható a hétköznapi bérleteinkben (embernagyságú báb, kesztyűs báb, marionett) ,hogy a gyerekek minél több ismeretre tegyenek szert a bábművészetről. A legnagyobb sikere a délelőtti előadásoknak volt, hétköznap, a Színházteremben. A klasszikus, paravános bábelőadás mindig magas nézőszámot produkál, ezért szerves részét képezte repertoárunknak. A hétköznap délelőtti és délutáni bérleteinket az óvodások és kisiskolások vették igénybe. A hétvégi közönségünk jellemzően családokból állt, akik az eddigi évekhez hasonlóan az egy-egy előadásra szóló jegyvásárlást részesítették előnyben. Ennek oka, hogy a családok gyerekekkel kevésbé tudnak hónapokkal előre kötött programokat választani.

Az előző évadhoz képest a bérleteladásunk emelkedést mutatott. Leginkább az Arany János és a Babits bérlet eladása növekedett, mely azzal indokolható, hogy a bérletben egy-egy előadás szezonális alkalomhoz volt köthető (pl.: Diótörő decemberben).

Külön említést érdemel, hogy a 2016/17-es évadban a középiskolai korosztályt megcélzó bérleteink eladásának száma is emelkedett, így a jövőt tekintve nagy potenciál rejlik e célközönségben is. Az előadások témája illeszkedett a tananyaghoz. A bérletek tartalmaztak kortárs és klasszikus műveket egyaránt. (Trisztán és Izolda, A képzelt beteg, Semmi).

**f) nézőszám növelésének gyakorlata**

**1. új közönségréteg megszólítása, különösen a gyermek- és ifjúsági és 18-40 éves korosztály vonatkozásában, eszközök, eredmények ismertetése**

Elsősorban gyermek és ifjúsági közönségnek játszó intézményként a Budapest Bábszínházban inkább a felnőtt közönség megszólítása jelentett kihívást. Óvodás és kisiskolás nézőink mellett célunk volt, hogy a középiskolás és fiatal felnőtt korosztály is rendszeresen járjon bábszínházba, mert „a báb nem korosztály, hanem műfaj”.

A középiskolásokat leginkább az iskolai tananyaghoz kapcsolódó, kötelező- vagy ajánlott olvasmányok bábos feldolgozásaival vártuk. A repertoárban lévő Semmi aktuális problémafelvetésével és a hozzá kapcsolódó drámapedagógiai foglalkozással adott különleges élményt a középiskolásoknak. Különleges látványvilágával és a Quimby együttes zenéjével vonzotta be a fiatalokat a bábszínházba.

A fiatal felnőtteknek, egyetemistáknak színházi unikumnak számító, a műfaj határait feszegető, magas művészi értékkel bíró előadásokat (Semmi, A képzelt beteg, Trisztán és Izolda) tartottunk. Az ifjúsági előadások jellemzője, hogy egy új látványvilágot tár a közönség elé. Alföldi Róbert rendezésében ebben az évadban A képzelt beteg című előadás került bemutatásra. Az előadás missziója, hogy a fiatal felnőtteknek szóló bábjáték állandó színként jelenjen meg és a műfaj lehetőséget adjon a közönség kinevelésére. Moliere örök, minden korosztály megtalálja benne saját képmását.

A fiatal felnőtt közönség megszólítása és megtartása stratégiánk fontos része, hiszen amellett, hogy egy új művészeti ágat ismernek és szeretnek meg, hamarosan belőlük lesznek azok a szülők, akik majd bábszínházba hozzák a gyerekeiket.

Nézettségünk az utóbbi években mindig magas, 100% feletti, amit minden eszközzel igyekszünk megtartani.

**2. új, nem hagyományos módszerek és eszközök alkalmazásának gyakorlata, elvárások és kihívások kezelése**

Blogunk továbbra is nagy népszerűségnek és látogatottságnak örvend. Ezen a felületen (babszinhaz.rebog.hu) az egyes előadásokhoz kapcsolódó próbanaplókkal, alkotói interjúkkal igyekszünk felkelteni az érdeklődést. Honlapunkon az egyes előadásokhoz kapcsolódó kritikarészletekkel – és a kritikák aktív hiperlinkjeivel – segítjük a nézői tájékozódást. A 2014/15-ös évadban indított Youtube-csatornánkon az egyes előadásokhoz kapcsolódó ajánló videók érhetők el.

Facebook-oldalunkon (facebook.com/babszinhaz) akár napi többszöri frissüléssel adunk hírt a színház eseményeiről, ajánljuk előadásainkat és művészeink színházon kívüli fellépéseit, teszünk közzé fotókat az olvasópróbától a bemutatóig, illetve külső eseményekről is.

2017. március 21-én a Bábszínházi Világnap szokatlan helyszíneken tartott külső rendezvényein a színház szórólapjait, aktuális havi műsorát megkapták az érdeklődők. A dr. Áder János köztársasági elnök fővédnökségével és Tarlós István főpolgármester budapesti védnökségével lezajlott eseményen idén is szokatlan helyszíneken találkozhattak a műfaj iránt elkötelezettek és a remélhetőleg új rajongók a Budapest Bábszínház művészeivel: hagyományosnak mondható partnerünk az Operaház, emellett középiskolákban, a budai várban is játszottunk, illetve nyílt próbát tartottunk, amelyen a Holle anyó című előadásba tekinthetett be száznál több érdeklődő. E napon színházunk művészei is megfogalmazták a maguk videoüzeneteit. A határokon inneni és túli, mintegy harminc bábszínház, társulat, egyéni bábos összefogásával tartott Bábszínházi világnap kommunikációját és egységes megjelenését a Budapest Bábszínház idén is felvállalta.

Ebben az évadban is a Fővárosi Szabó Ervin Könyvtár minden budapesti fiókkönyvtárába, valamint a budapesti és Pest megyei független gyerekkönyvesboltokba is eljuttattuk havi műsorfüzetünket, aktuális előadásaink szórólapjait. Kezdeményezésünknek pozitív visszhangja volt a könyvtárosok és a könyvtárhasználók körében is.

Ahhoz, hogy a szülők és a gyerekek az előadás élményét újra és újra átélhessék, több előadásunkhoz készült színezőlapokkal, foglalkoztatófüzettel, valamint a Magyartanárok Egyesületének szakmai partnerségével készített, a feldolgozást segítő anyagokkal járultunk hozzá.

Az általunk színpadra állított művek jelentős irodalmi értékű alapanyagokból készülnek, ezért olyan partner-együttműködésekre törekszünk a könyvkiadókkal, amelyek révén az olvasókat színházba járásra ösztönözhetjük.

**3. kedvezményrendszer és eredményei**

A gyermekcsoportoknak színházba eljutni komoly kihívást jelent, mert ha az oktatási intézmény nem rendelkezik saját busszal (és ez sajnos gyakori), akkor tömegközlekedéssel többszöri átszállással utaznak át a városon vagy buszt bérelnek. Ebben tudtunk segítségükre lenni, hogy közbeszerzési eljárás során személyszállító céget kerestünk, aki nettó 780 Ft/fő/alkalom áron vállalta a Budapest agglomerációs körzetéből a gyermekek színházunkba- és visszaszállítását.

A jegyár utazási költséggel növelt összege meghaladja egy hátrányosabb helyzetben lévő család erre fordítható keretét. Ezért óriási segítség az, amikor erre fordítható tulajdonosi támogatást kapunk.

Az utazási költségek támogatása nélkül nagyon sok gyermeknek le kell mondania a színház élményéről, mert ez befolyásolhatja egy óvodai csoport vagy osztály elindulását, hiszen csak teljes létszámban mozdulhatnak a csoportok, így azok a gyerekek sem jöhetnek el, akiknek a szülei esetleg ki tudják fizetni az útiköltséget.

Elsősorban hátrányos helyzetű gyerekeknek és a nagycsaládosoknak kínáljuk kedvezményeket. Így azok a gyermekek is kulturális élménnyel gazdagodhatnak, akik máshogy nem tudnak eljutni színházba.

**g) médiakapcsolati tevékenység bemutatása**

**1. helyi, regionális és országos hatókör és médiumok-felületek szerinti bemutatása**

Több évada szoros kapcsolatot ápolunk a CEMP-SH részévé vált Fidelio Médiával. A jelenlegi anyagi környezetben egyetlen felületre korlátozódik hirdetéseink megjelenése: a Fidelio országos ingyenes programmagazin, továbbá a Port.hu. Az előadásainkhoz kapcsolódó ajánlókkal, interjúkkal is több közéleti, kulturális és szabadidős tevékenységekkel, családi témákkal foglalkozó lapban és online médiumban találkozhatnak az olvasók. Kommunikációnkban a public relations elemeire helyezett hangsúlyt erősítjük. Jó kapcsolatot ápolunk a köz- és a kereskedelmi médiával is. Előadásainkról, kiállításainkról rendszeresen olvashatnak a Magyar Távirati Iroda regisztrált felhasználói – ezen anyagok átvételi aránya, következésképp nézői elérése igen magas –, valamint láthatóak-hallhatóak riportok az MTVA különböző médiumaiban, a kerületi televízió, az RTL Klub híradójában, bemutatóinkhoz kapcsolódóan számos rádiócsatornán (a Magyar Rádió mellett az Inforádió, a Magyar Katolikus Rádió, a Klasszik Rádió, a Gazdasági Rádió, a Tilos Rádió stb. műsoraiban) hallhatóak a színház művészei.

**2. premier előtti és utáni médiaaktivitások, ezen belül különösen kritikai visszhang és saját anyag megjelentetése**

Minden premierünkről született kritika a nyomtatott napilapokban és az online kulturális sajtótermékekben.

Blogunkban az egyes előadásokhoz kapcsolódó próbanaplókkal, alkotói interjúkkal igyekszünk felkelteni az érdeklődést, honlapunkon az egyes előadásokhoz kapcsolódó kritikarészletekkel – és a kritikák aktív hiperlinkjeivel – segítjük a nézői tájékozódást.

Youtube-csatornánkon az egyes előadásokhoz kapcsolódó ajánló videók érhetők el.

Facebook-oldalunkon (facebook.com/babszinhaz) napi frissüléssel adunk hírt a színház eseményeiről, ajánljuk előadásainkat és művészeink színházon kívüli fellépéseit, teszünk közzé fotókat az olvasópróbától a bemutatóig, illetve külső eseményekről is.

A sajtófigyelés kapcsán a megjelenéseket archívumunkban iktatjuk, rendszerezzük.

Fotóspróbáink továbbra is nyitottak a fotóművészek számára.

**3. társulat tagjainak médiaaktivitásai, különös tekintettel a produkció népszerűsítő, illetve produkcióhoz nem köthető aktivitásokra**

Továbbra is komoly energiákat fordítunk arra, hogy a báb műfaja, valamint a színház társulatának tagjai egyre több figyelmet kapjanak. Mindezt a jelenlegi médiastruktúrában apró lépésekkel tudjuk megtenni, így sikerként könyvelhetjük el a megjelent interjúkat, valamint a nagy látogatottságú nyomtatott és online sajtótermékekben olvasható írásokat.

**4. saját gyártású anyagok és az alkalmazás felületeinek bemutatása**

Nyomtatott anyagaink – évados műsorfüzet, szórólapok, havi műsor – egységesek, szerkesztésük a felhasználói visszajelzéseket figyelembe véve, a praktikumot előtérben tartva történik.

A színház honlapja tartalmilag és közönségbarát alkalmazások tekintetében is folyamatosan frissül.

**5. gyermek- és ifjúsági korosztály védelmét szolgáló nézőtájékoztatási rendszere korhatárokról való tájékoztatás módja, formája**

Minden előadásunk nyomtatott szórólapján, plakátján, valamint a havi műsorlapon feltüntetjük az adott produkcióhoz kapcsolódó, feltűnően látható életkori ajánlást. A korhatárt a honlapon, a repertoár menüpont alatt szereplő előadáslistában, illetve az egyes előadások aloldalán is feltüntetjük. A honlap keresője arra is alkalmas, hogy életkor szerint szűrjenek az érdeklődők az előadások között.

**h) saját előadásaihoz kapcsolódó jegyár-bevételeken túli, egyéb bevételi források feltárásával összefüggő tevékenység bemutatása és annak eredményessége**

Folyamatos pályázatfigyelési tevékenységet végzünk. A 2016/17-es évadra a Nemzeti Kulturális Alaptól 2.400 eFt-ot, az Emberi Erőforrások Minisztériumától 3.000 eFt-ot kaptunk.

Fenntartónk a Budapesti Színházi Keret (BSZK) címen elkülönített keretösszegből 17.000 eFt-tal támogatta színházunkat a 2016. évre, amelynek egy részét a tárgyévadban költöttük el.

Vendégszerepléseinkből származó nettó bevételek: 9.315 eFt
Belföldi vendégszerepléseink:

* Hoppá-hoppá! (Magyarországi Bábszínházak XIII. Találkozója, Kecskemét)
* Diótörő (Művészetek Palotája) – 4 előadás
* Hoppá-hoppá! (tatabányai Jászai Mari Színház, Népház) – 8 előadás
* Gengszter nagyi (V. Pécsi Családi Fesztivál)

Külföldi vendégszerepléseink:

* Lúdas Matyi (Magyar Hét rendezvénysorozat, Eszék)
* Tíz emelet boldogság (Virvar Fesztivál, Kassa)
* A Hétfejű Tündér (A Guata kalapja alatt fesztivál, Moldova)

**i) helyi művészeti, közoktatási, közművelődési és társadalmi, közösségi szervezetekkel való kapcsolatépítés bemutatása**

**1. együttműködések bemutatása, időbeli hatálya, célja, módszere, eredményei, különös tekintettel a saját vagy más szervezet által megvalósított projekt, fenntartó által elvárt célfeladat teljesítésre, valamint a részvétel bemutatásának személyi, tárgyi és pénzügyi oldala**

A fenntartói megállapodásunknak eleget téve a budapesti óvodákkal, általános- és középiskolákkal folyamatosan tartottuk a kapcsolatot és szoros együttműködésben voltunk velük, figyelve az óvodai, iskolai tanmenetekre. Előadásaink egy része ehhez lett igazítva.

A 2016/17-es évadra a Gimnáziumok Gazdasági Szervezetével, (később: Mozaik Gazdasági Szervezet) szerződtünk, amely az „Iskolakapun Kívüli Tevékenységek” elnevezésű programsorozat részeként, a „Bábszínházi Délutánok” néven szervezett program keretén belül a budapesti hátrányos helyzetű oktatási intézmények színházunkba jutását támogatta.

Budapest Főváros VII. kerület Erzsébetváros Önkormányzatával is külön megbízási szerződést kötöttünk az évad második felére, így a helyi óvodák, általános- és középiskolák bábszínházi élményét gazdagítani tudtuk.

**2. hagyományteremtő, hagyományápoló tevékenység**

 Ebben az évadban nyolcadik alkalommal rendeztük meg a BÁBU Fesztivált a magyar népmesehősök jegyében, melyről részletesebben a b/4. pontban számoltunk be.

Bábszínházi világnap 2017: a magyar bábosok határtalan ünnepe.

A Budapest Bábszínház kezdeményezésére eseménysorozat indult el 2014 tavaszán, amelyet a nagy sikerre való tekintettel 2017-ben is összefogtunk.

Az eseménysorozat célja volt, hogy ráirányítsa a figyelmet a magyar nyelvű bábművészetre, annak sokszínűségére, intézményeire és független társulataira, a régóta pályán levőkre és a legfiatalabb generációra. Így ez a nap az összes magyarországi és határon túli, kő- és független bábszínház közös ünnepévé válhatott.

A hagyományteremtő szándékkal életre hívott programsorozat – a figyelemfelkeltés mellett – arra is törekedett, hogy megerősítse a bábszínházak helyét, fontosságát a közvélemény szemében, növelje az adott település lakóinak a helyi intézmény iránti elkötelezettséget, új nézőket nyerjen meg a műfajnak. Mivel ehhez a váratlanság és a szokatlanság a legjobb eszköz, ezen a napon a bábszínházak falain kívül, közterületeken mutatták meg magukat a bábosok.

A kezdeményezéshez közel húsz településről mintegy harminc határon inneni és túli társulat, csoport csatlakozott. A teljes eseménysorozat kommunikációját és egységes megjelenését a Budapest Bábszínház idén is vállalta. 2017. március 21-én színházunk művészeivel és kifejezetten erre az alkalomra készült előadásaikkal találkozhattak a járókelők városszerte. Művészeink báboztak budapesti középiskolákban (Madách és Vörösmarty Gimnázium), ahol különleges etűddel hívták fel a figyelmet a báb műfajának sajátosságaira. A Budapesti Közekedési Vállalat Zrt. M2 metrópótló hajóján művészeink kalózokként lepték meg az utasközönséget. Az Operaház előcsarnokában „Bábklasszikusok az Operában” címmel művészeink etűdöket adtak elő Chopin és Kodály műveire. Zárásként aznap 19-tól nyílt próbát tartott színházunk, mely során a Holle anyó című új előadásunk részleteibe kaptak betkeintést nézőink.

**3. helyi művészekkel való együttműködés bemutatása**

A bábszínház műfaja meglehetősen speciális, így az egész országban kevesen művelik. A kerületben nincs tudomásunk olyan művészekről, akik sem a Budapest Bábszínház, sem a Kolibri Ifjúsági Színház kötelékébe nem tartoznak, és báb területén alkotnának.

**j) az óvodai és iskolarendszeren belüli és azon kívüli oktatási-nevelési, művészetpedagógiai programhoz, a tantervi oktatáshoz való kapcsolódás bemutatása, ennek keretében különösen a cél érdekében létrejött együttműködés bemutatása, annak időbeli hatályának, céljának, módszereinek, eszközeinek, valamint az elért eredményeknek ismertetése**

Minden évadban figyelünk a kötelező- és ajánlott olvasmányok hangsúlyos jelenlétére a műsortervben. Az évadban repertoárunkon szerepelt A kaukázusi krétakör, Trisztán és Izolda, Diótörő, Semmi, illetve A képzelt beteg. Célunk volt az óvodai és iskolai tananyagot az ahhoz kapcsolódó színházi élménnyel hangsúlyosabbá tenni, színesíteni, megértését könnyíteni. A komplex - vizuális, zenei és dramatikus - élmények bizonyítottan jótékony hatással voltak a gyermekek szociális és mentális fejlődésére, tanulmányi előmenetelére.

**k) a gyermek-, illetve ifjúsági korosztály igényes színházra nevelésének gyakorlata, ennek keretében különösen a módszertani leírások, foglalkozás típusai, tematikája, eredményeinek ismertetése, előadásszámok feltüntetésével**

Bekerülési költség: 7.485 eFt

Nézőszám (a bemutató óta): 1694 fő

Nettó bevétel: 267 eFt

A Budapest Bábszínház, eddigi tapasztalataira építve a 2015/16-os évadtól kezdte el *rendszeres színházi nevelési tevékenységének* kiépítését *Mozgató* néven. A drámapedagógia és színházpedagógia lehetőségeinek vizsgálata és beépítése a társulat életébe a színház kiemelt művészeti céljai között szerepel a következő években.

Színházi nevelési programunkat *színházpedagógus tervezi és vezeti, a tervezési folyamatba bevonva az előadás alkotóit is*. A foglalkozások állandó szereplője és résztvevője a színész – a vele való közvetlen találkozás lehetősége erősíti és elmélyíti a színházi élményt.

A színházi nevelési foglalkozások műfajilag főleg a *német színházpedagógia* eredményeire támaszkodnak, főképp az előadásokat megelőző és/vagy feldolgozó foglalkozásokon vehetnek részt nézőink. *Módszertanilag* azonban elsősorban az *angolszász drámapedagógia* határozza meg munkánkat: tevékenységünk középpontjában a játék, a cselekvés általi tanulás áll. Természetesen igyekszünk munkánkba beépíteni a *magyar* *bábpedagógia* hagyományát is.

A foglalkozásokon osztályok és iskolai közösségek vesznek részt, ez létszámbeli korlátozást jelent az előadások teljes nézőszámához képest. A programok helyszíne a színház erre a célra létrehozott *drámaterme és/vagy az előadások tere*.

A Bábszínház életében újdonságként jelentek meg az előadásokhoz kapcsolódó drámafoglalkozások. 2016-ban a meglévő repertoárszerűen futó színházi nevelési programunk mellé (Tíz emelet boldogság, A Hétfejű Tündér, Semmi) 2 új foglalkozást hoztunk létre (A kaukázusi krétakör, Gengszter nagyi), melyek elsősorban színházunk ifjúsági közönségét célozzák. Az évad – színházi nevelési szempontból kiemelkedő – kísérlete a Csomótündér című előadás próbafolyamata, melynek a jövő évad őszén történő bemutatója a Budapest Bábszínház első komplex színházi nevelési előadása lesz.

*A 2016/17-es évadban több mint hatvan színházi nevelési programot tartottunk, kb. 1700 résztvevő részére.*

Színházi nevelési programunk részét képezik azok az aktivitások is, amelyek alkalomszerűen vagy rendszeresen jelennek meg színházpedagógiai programunkban, de nem kapcsolódnak szorosan az egyes előadásokhoz. Legfontosabb ilyen programunk a BábMozgató bábos alkotókör gyerekeknek*.* Állandó, hetente találkozó bábcsoportunk 8-10 évesekből áll, a munka velük jövőre is folytatódik.

A Mozgató első két évében – dramaturgunkon és rendezőinken kívül – tíz színész vett részt színházi nevelési tevékenységünkben. Célunk, hogy továbbra is folytassuk – az InSite Drama szakembereinek bevonásával - belső képzési programunkat, mely biztosítja a résztvevők fejlődését a területen, illetve lehetővé teszi új kollégák csatlakozását a programhoz.

Színházi nevelési programunk fontos célcsoportját jelentik a pedagógusok, színházi neveléssel foglalkozó szakemberek is. Számukra szervezzük a Mozgató+ felnőtt programjait, *a Kaukázusi krétakör* és a *Gengszter nagyi* bemutatójához kapcsolódva nyílt próbát tartottunk pedagógusok részére. Folytattuk együttműködésünket a Magyartanárok Egyesületével, új – honlapunkról is letölthető – segédanyag készült tanárok számára, melyek az előadások iskolai feldolgozását segítik (A képzelt beteg).

A bábműfaj és a színházi nevelés találkozása, a lehetséges kapcsolódási pontok megtalálása új kihívás a magyar szakemberek számára. A Budapest Bábszínház kiemelten fontosnak tartja a közös gondolkodás és kutatás elősegítését. 2017 márciusában a Bábu Fesztivál keretében immár második alkalommal szakmai napot tartottunk, melyen lehetőséget nyújtottunk a területtel ismerkedő bábszínházi műhelyeknek programjuk bemutatására, a párbeszéd elindítására. a szakmai napon bemutattuk a Csomótündér című előadásunkat.

Színházi nevelési programunk az InSite Drama-val folytatott együttműködésnek köszönhetően 2016 októberében Norvégiában, a bergeni egyetem színházi nevelési tanszékén is bemutatkozhatott, színházunkat Gimesi Dóra dramaturg, Szolár Tibor színész és Végvári Viktória színházpedagógus képviselte.

**l) helyi és országos turisztikai célokhoz való kapcsolódás részletezése**

Székhelyünk elhelyezkedése / Andrássy út a világörökség része /, nyelvi nehézségeket nem okozó, zenés előadásaink / pl. Diótörő /, a bábos műfaj, előadásaink sokszínűsége felkeltették és a későbbiekben is felkelthetik a turisták érdeklődését. Különlegességnek számított, hogy ebben az évadban volt két idegen nyelvű vendégjáték (Ramachandran Pulavar Tholpavakoothu Puppet Center: Ramajana árnyjáték, illetve a chicagói Trap Door Theatre: A kommunizmus története elmebetegeknek című produkció) is, mely által még több külföldi néző vitte hírünket világszerte. Tapasztalataink szerint a turisták egyre gyakrabban váltanak jegyet előadásainkra.

**m) vezetőjének vezetői pályázatában rögzített, a művészeti tevékenységgel összefüggő vállalások teljesülése, a 2011. augusztus 18. után meghirdetett vezetői pályázatok esetén az évadra vonatkozó teljesülés, illetve a pályázatban foglalt koncepcióval való összevetés.**

Meczner János 2015-ben készített pályázati anyagában megjelenő vállalások között szerepelt az elmúlt húsz év műsorpolitikájának folytatása, és előadásainkban, bemutatóinkban törekvésünk arra, hogy minden korosztályt figyelembe véve legyen elérhető előadás, óvodás kortól egészen felnőtt korig.

Beszámolónkból jól látható, hogy ebben az évadban is minden korosztály számára készítettünk bemutatót illetve darabfelújítást, valamint, repertoárunkon minden korcsoport részére találhatók előadások.

A vállalások között szerepelt még, hogy továbbra is építeni szeretnénk a külföldi, határon túli magyar színházakkal a kapcsolatot. Az évadban több fesztivál keretén belül sikerült előadásainkat eljuttatni határon túlra:

* Lúdas Matyi (Magyar Hét rendezvénysorozat, Eszék)
* Tíz emelet boldogság (Virvar Fesztivál, Kassa)
* A Hétfejű Tündér (A Guata kalapja alatt fesztivál, Moldova).

Budapest, 2017. július 24.

 Meczner János

 ügyvezető igazgató